”ግድቡ የኢትዮጰያ ብሄሮች፣ብሄረሰቦችና ሕዝቦች አንድነት ሐውልት ነው”-አፈ ጉባዔ ካሣ
አዲስ አበባ፤ ሐምሌ 4/2005 (ዋኢማ) –  የኢትዮጵያ ታላቁ ህዳሴ ግድብ የብሄሮች፣ብሄረሰቦችና ሕዝቦች አንድነት ልዩ ሐውልት ከመሆኑም በላይ፤የአካባቢው አገሮችን የጋራ ተጠቃሚነትን የሚያረጋግጥ ሁነኛ መሣሪያ መሆኑን የፌዴሬሽን ምክር ቤት አፈ ጉባዔ አስታወቁ። አፈ ጉባዔ ካሣ ተክለ ብርሃን ዛሬ ከኢዜአ ጋር ባደረጉት ቃለ ምልልስ እንደተናገሩት ግድቡ የአገሪቱን ሕዝብ ለአንድ ዓላማ በማስተሳሰር ለጋራ ልማቱ እንዲነሳ ከማድረጉም በተጨማሪ፣ከዓባይ ተፋሰስ አገሮች ጋር ተባብሮ ለመሥራት መልካም አጋጣሚን ፈጥሯል። ግድቡ ያለፉት ትውልዶች በአገሪቱ ታሪክ ያስመዘገቧቸውን ድንቅ ታሪኮች የአሁኑ ትውልድ ግድቡን በመገንባት ለመድገም እንደሚያስችለው ያሳየ መሆኑንም አስረድተዋል። በዚህም በኢፌዴሪ ሕገ መንግሥት በመግቢያውና በአንቀ¬ጽ 43 የተቀመጡት የልማት መብት ለማረጋገጥ እንደሚያስችልም አፈ ጉባዔ ካሣ ተናግረዋል።በአንቀጹ የሰፈሩትን የማያቋርጥ ዕድገት የማግኘት የልማት መብቶቻቸውንም ያስከብራል።በአንቀጹ ንዑስ አንቀጽ 3 ”መንግሥት በዓለም አቀፍ ደረጃ የሚገባቸው ስምምነቶችም ሆኑ የሚያደርጋቸው የኢትዮጵያን የማያቋርጥ እድገት መብት የሚያስከብሩ መሆን አለባቸው”እንደሚልም ገልጸዋል። በግድቡ ግንባታ እየታየ ያለው ሕዝባዊ መነሳሳትም የአገሪቱን ብሎም በተፋሰሱ አገሮች መካከል ያለውን ትብብር ለማሳደግ መልካም አጋጣሚ እንደሚፈጥርም አቶ ካሣ አመልክተዋል። መንግሥት የሕዝቡን መሠረታዊ ጥቅም የሚያስከብሩ ፕሮጀክቶች ዘላቂነት እንዲኖራቸው ለማድረግ ጽኑ ፍላጎት እንዳለውም አስረድተዋል። ”ዘላቂ ጥቅምና ዘላቂ ሰላም ሊኖር የሚችለው በአካባቢ አገሮች የሚኖረው ተጽዕኖ በዚያው ልክ ተጽዕኖ የሚያመጣ ከሆነ ብቻ ነው” ያሉት አፈ ጉባዔ ካሣ፣በስስት መንፈስ የሚከናወኑ ፕሮጀክቶች በዚህ ዘመን እንደማይታሰቡ ገልጸዋል። በግብፅ ወገን በአንዳንዶች የሚሰነዘረው አስተሳሰብ የጋራ ተጠቃሚነትን መንፈስ የማይረዳ ሆኖ እንደሚታይ አስረድተው፣በዚህ ዘመን በቅኝ ግዛት ዘመን የተደረሱ ስምምነቶችን አስተሳሰብ ይዞ መገኘት ተገቢነት እንደሌለውም ገልጸዋል። ኢትዮጵያ በሕገ መንግሥቷ አንቀጽ 86 ያስቀመጠቻቸው የውጭ ግንኙነት መርሆዎች በተለይም ንዑስ አንቀጽ 5”ከጎረቤት አገሮችና ከሌሎችም የአፍሪካ አገሮች ጋር በየጊዜው እያደገ የሚሄድ ኢኮኖሚያዊ ኅብረት የሕዝቦችን ወንድማማችነት ማጎልበት”የሚለው አገላለጽም የጋራ ተጠቃሚነትን ለማራመድ ያለውን ቁርጠኝነት እንደሚያንጸባርቅም አስታውቀዋል። አገሪቱ ከድህነት ለመውጣት የተያያዘችውን ጎዳና ዘላቂ ልማትና መልካም ጉርብትናን መሠረት በማድረግ ማከናወኗን እንደምትቀጥልም አፈ ጉባዔ ካሣ አረጋግጠዋል። የዓባይ ጉዳይ ዓለም አቀፍ አጀንዳ ከመሆኑ ጋር በተያያዘም የጋራ ተጠቃሚነትን የማይገነዘቡ አስተሳሰቦች ተቀባይነት እያጡ የኢትዮጵያ አቋም ተቀባይነት እያደገ እንደሚሄድም አቶ ካሣ መግለጻቸውን የኢትዮጵያ ዜና አገልግሎት አመልክቷል።ለኢትዮጵያ ብሄሮች፣ብሄረሰቦችና ሕዝቦች መብቶች ዋስትና የሚሰጠውና ከሌሎች አገሮች ጋር በጋራ ተጠቃሚነት መንፈስን የሚያራምደውና ሌሎች ሰብዓዊና ዴሞክራሲያዊ መብቶችን የሚደነግገው የኢትዮጵያ ፌዴራላዊ ዴሞክራሲያዊ ሪፐብሊክ የወጣው በ1987 መሆኑ ይታወቃል።